text:
I prins documents leteraris par furlan a son de metât dal Tresinte e dal prin Cuatricent. Si pandin dai efiets di cjartis pratichis, in concomitance cul implei dal furlan tant che lenghe di cancelarie, ma no si puedin calcolâ tant che l'inviâsi di une tradizion leterarie. Se il Cuatricent al tâs, cul secul daspò si è devant di un sflorî di tescj, e ae nassite di societâts leterariis in embrion. Si distinguin i prins autôrs (Morlupin, Sini, Strassolt), leâts a filons diviers o cun personalitât moltepliç (Blancon, Donato). Il Sîscent al è dominât de Briade udinese e de ispirazion ferbinte di Ermes di Colorêt, intant che tal Sîscent al scrîf ancje Eusebi Stele, autonom par varietât di lenghe e par contignûts.
Tra Sîs e Sietcent, dongje di chei che a àn continuât su lis olmis dal Colorêt, si disglagne la produzion dal Friûl periferic, e Gurize cun Zuan Marie Marussig, Zuan Josef Busiç, Marzi di Strassolt. Tal Votcent e à grande influence la figure di Pieri Çorut, calcolât a dilunc tant che il poete furlan par ecelence, che la sô produzion e salte fûr di une vene facile che e sielç il furlan centrâl tant che strument par rivâ a un public slargjât. A van indenant in chest secul i studis sul furlan, sul so patrimoni lessicâl e documentari, intant che si esprim la prime vôs feminine significative, Catarine Percude.
Dal finâl dal Votcent no si pues plui limitâsi a une carelade svelte. Si moltiplichin di fat lis vôs, ma plui di dut si va incuintri a di un rinzovenîsi de tradizion leterarie, che e pee la scriture in furlan ai apuarts modernis. Partidant dal furlan tant che strument 'intat' in colocui cu lis leteraturis europeanis, al è Pier Paolo Pasolini, tal secont dopovuere, a definî il tai cun Çorut o cul “çorutisim”, intant che e je za vierte la strade a espressions malcuietis e plenis.
La nassite di une leterature e je peade a une grande varietât di fatôrs. Meti adun un cuadri precîs de urdidure complesse (di lenghe e societât, di contescj storics e modei culturâi) che si plate daûr dai documents, dai autôrs e des lôr poetichis al compuarte dificoltâts no di pôc. Dut câs al è pussibil, ancje pal furlan e pe sô leterature, lâ daûr di chel fîl che, cualchi volte lent e râr, altris voltis fis e svelt, al fâs sù une tele complesse e diferente, cun sôs carateristichis e cuntune sô origjinalitât.
I prins tescj leteraris furlans a forin scrits tra la seconde metât dal Tresinte e il prin Cuatricent. In chei agns l’ûs dal idiome locâl tes scrituris pratichis al è fuart, ma e je une fortune improvise e svoladie: tal zîr di pôc timp il furlan al tache a pierdi la sô funzion di lenghe di ûs e ‘di cancelarie’, che e finirà par sparî dal dut sul imprin dal Cinccent. In ogni câs a ‘nt reste cualchi sclese tai documents plui antîcs: a son olmis scuindudis daûr de ‘mascare’ dal latin o ben «bocons» di furlan primitîf, «gocce della fiumana di parole che pronunciarono gli uomini di quel tempo» (Cantarutti).
Rodui censuâi, cjartis contabilis, notis aministrativis e cuaders di cjamerârs a son il lûc dulà che il furlan al ven scrit: sul imprin intun mût inspietât, cualchi volte dome tai nons di personis o puescj; plui indevant, come tes listis des confraternitis, cun frasis interiis.
Te suaze de citât di Cividât, dulà che vie pal Tresinte a forin clamâts a insegnâ il dirit mestris dal Studi di Padue e dulà che e sflurì une interessante Schola notariorum, tra i documents de ativitât didatiche o cjatìn une schirie di esercizis di version dal furlan al latin che nus dan, traviers di une lenghe che no je propit un spieli fedêl de lenghe vive, un cuadri reâl de societât di chel timp e informazions lenghistichis impuartantis.
Chescj documents, des primis atestazions dal Dusinte fint a chês altris scrituris, plui sioris di peraulis e struturis, che o cjatarìn dopo dal 1350, a dissegnin une gjeografie avonde fisse, lassant dut câs ciertis zonis intal scûr, stant che a son conservâts tai centris principâi dulà che si disvilupave la vite culturâl dal patriarcjât. In particolâr e je la citât di Cividât, la antighe Forum Iulii, sede dal Ducât Langobart e dal prin patriarcjât, a mantignî vie pai secui une sorte di primât tal dânus fûr i tescj des origjins.
Tai agns dal patriarcjât ghibelin (1077-1250), cuant che i patriarcjis, la nobiltât feudâl e l’esercit a jerin di divignince todescje, la cort patriarcjâl e i modei lenghistics e leteraris che cheste e impuartave nus dimostrin a clâr che il Friûl medievâl al jere un Friûl plurilengâl.
Dongje dal latin al jere di fat, tant che lenghe ‘alte’ o uficiâl, il todesc.
Plui inlà tal timp, cui gnûfs patriarcjis che no vignivin zaromai plui di là des Alps, la regjon si vierç aes influencis che a rivavin de penisule taliane: provençâls, toscovenitis, o in ogni câs di stamp ‘talian’. A son di chescj secui i prins tescj poetics par furlan. A son componiments isolâts e ocasionâi che, pe lôr nature spontanie e pe datazion pôc sigure, no nus permetin di fissâ cun ciertece il pont di partence de leterature furlane. Come che al scrîf Pellegrini, «lo stesso quadro culturale, la storia dell’attività letteraria, delle sue forme e dei suoi destinatari, per la gracilità e la dispersione delle prove recuperabili, resta nell’ombra».
Di tribuî al nodâr Antonio Porenzoni e ripuartade sul daûr di un at notarîl dal 1380, la balade Piruç myo doç inculurit, scrite par cividin antîc e cu la carateristiche jessude in -o dal feminin (manaço ‘menace’), e je un esempli cult di liriche cortese, come che al è evident dal ûs di un lessic ricercjât: Piruç myo doç inculurit, quant yo chi vyot, dut stoy ardit. Per vo mi ven tant ardiment e si furç soy di grant vigor ch’yo no crot fa dipartiment may del to doç lial amor per manaço ni per timor, çi chu vul si metto a strit. [...]. Di Cividât al ven ancje il contrast amorôs Biello dumnlo di valor (dumnlo al sta par dumble, vâl a dî fantate, simpri cu la finâl tipiche in -o), notât su la cuviertine di un cuader dal nodâr Simone di Vittore di Feltre ma di dopo de datazion dal cuader (1416) e salacor un divertissement di stamp cortês. Al è di tribuî cun plui sigurece ae tradizion orâl, pai dams che il test al presente, un altri contrast amorôs cognossût tant che Soneto furlan (E là four del nuestri chiamp), anonim e di cronologjie incierte, che, sei pal argoment avonde licenziôs, sei pes dificoltâts di leture, al è stât publicât dome ae metât dal secul stât.
Cu la ecezion di un sconzûr cuintri dal lôf e di une composizion scherçose assegnade a Nicolò de Portis di Cividât (cun cierts fenomens ancjemò carateristics come il feminin in -o), il Cuatricent al è cidin par ce che al rivuarde lis provis leterariis. Sul finî dal secul Pietro Capretto pes sôs Constitutioni de la Patria del Frivoli, volgarizazion de Cunstitutiones Patriae Foriiulii indreçade «a li populi furlani», al sielç la «lengua trivisana», e chest fat al pâr rapresentâ la fin di chel respîr che il furlan al veve gjoldût fint in chê volte, almancul intal regjistri bas des scrituris aministrativis.
Il Cinccent si vierç cun problemis gnûfs, come che a jerin gnovis lis condizions storichis e problematics i events che la penisule taliane si cjatave a frontâ in chei agns. Passât sot dal guvier de Republiche Venite, il Friûl al fronte cun di plui la cuistion de lenghe taliane, che e veve puartât ae acetazion dal toscano illustre tant che volgâr adat ae comunicazion leterarie, al cjape part ae difusion di un model di poesie ispirât al Petrarca e, soredut, al viôt un cambiament sostanziâl par ce che al inten l’ûs de lenghe furlane scrite. Il furlan al disparìs des cjartis pratichis, dulà che si tint a doprâ un volgâr di stamp talian, ma al comparìs invezit «con una ricca fioritura di esercizi metrici» inte poesie (Pellegrini). La produzion leterarie dal Cinccent e cjape dentri une varietât grande di tescj, prodots intune sorte di societât leterarie primitive, incentrade ator de citât di Udin e des relazions che si disvilupavin tor ator di chê, o pûr in piçulis societâts leterariis, dulà che i componiments a vevin une lôr circolazion e a rispuindevin ai guscj di une comunitât di letôrs e di scritôrs.
Cu la ecezion di un cjançonîr anonim dal 1513, scrit tal stîl vilipendiôs dal chiarivari, vâl a dî de satire cuintri di une cubie di nuviçs no ‘canonica’ (in chest câs, om anzian e femine zovine), i tescj in lenghe furlane dal Cinccent, numerôs ma ancjemò ocasionâi e dispès anonims, a partegnin pal plui ae seconde metât dal secul, a àn une funzion di intrateniment e si inserissin te tradizion des “reazions prestigjosis” al toscan. I componiments par furlan, duncje, a son al servizi de comicitât e dal divertiment, ma i lôr autôrs (chei che o savìn il non) a metin dongje un cuadri pardabon movimentât e, ancje se a doprin une varietât furlane centrâl o in ogni câs adatade ae fevelade centrâl, a rivin di parts dal Friûl margjinâls rispiet a Udin.
Il nodâr di Vençon Nicolò Morlupino (atîf tra il 1528 e il 1571), Girolamo Sini di Sant Denêl (1529-1602) e Girolamo Biancone di Tumieç (dai «incerti estremi anagrafici» come che al riferìs Pellegrini) a son cognossûts pai lôr componiments in laude dal furlan. Chel vuarp chu za chiantà chun grech latin al è il famôs poemut di Morlupino in difese de scriture poetiche in lenghe furlane (Jo sarès un menchion / A favellâ e no jessi intindut / Dentre de ville là ch’io soi nassut), dulà che la posizion a pro de fevelade locâl, cuintri de prevaricazion di altris codiçs, e corispuint però a une sielte stilistiche, plui che a une ideologjie. Al à a cûr soredut la varietât e i rapuarts libars tra lis lenghis In laude de lenghe furlane di Girolamo Sini (A par che al Mont cui chu scrif in rime / Al sei tignut a falu par Toscan [...] Iò l’hai par un abùs, parcè ch’un stime / Chu chel cil sool seij rich e vebi a man / Dut chel di biel chu chiaat in cur human).
Girolamo Biancone, invezit, al pâr proclamâ une superioritât de lenghe furlane tal so sonet, caraterizât di une code une vore lungje, Furlans, voo havees lu vant in plan e in mon(t). Chi il furlan al è considerât soredut tant che lenghe buine pai scherçs e i zûcs di societât, ma chest nol à di jessi let in tiermins ridutîfs. Al è propit chest autôr, di fat, a adatâ il furlan, pe prime volte, tai siei sonets e tes sôs otavis, a contignûts e stîi alts, a une «religiosità pensosa» e a «un’espressione intima e dolente» (Cantarutti). I componiments di Biancone no mostrin coladis di regjistri: un particolâr che al salte tai voi ancje tes sôs traduzions, come par esempli chest sonet gjavât dal Petrarca e che l’autôr nol intint copiâ, ni tant di mancul contaminâ o savoltâ, ma pitost interpretâ il model: Io no pues vivi in paas e non hai vuere, e tremi in miez dal cuur duquant glazaat. Trop alt io monti e no mi moof di tiare. Du’l mont è mio e sì non hai dal flaat. […].
A coventin ricuardâts, cun di plui, altris doi autôrs di chest secul. Nol è grant il cjançonîr dal gurizan Giuseppe Strassoldo (nassût a Strassolt intor dal 1520 e vicjari de Beligna), che al scriveve composizions amorosis intun stîl aulic che i vuadagnà (in veretât a tuart) la definizion di ‘petrarchist’. Une vôs fûr dal trop e je chê di Giovan Battista Donato, venezian di nassite ma furlan di adozion, che al passà la sô vite tra Gruâr e Puart. Donato si slontane di chei che a scrivin in laude dal furlan (lui al difint lis varietâts margjinâls pitost che il furlan centrâl) e al è caraterizât di une libertât stilistiche fuarte, sei te adozion di codiçs lenghistics diferents sei tal gust par zûcs plurilengâi vivarôs, in part sugjerîts dal ambient venezian. La sô lenghe poetiche e met adun carateristichis dal furlan ocidentâl e di chel centrâl o ben e dopre microvarietâts cuntune aderence gaiarine. Di interès particolâr e je ancje la sô prose (il Testamint di barba Pisul Stentadizza), esempli di varietât lessicâl e invenzion sintatiche cence precedents.
Par Pellegrini chê di Donato e je une «personalità effervescente, ma anche dispersiva», e in chest si pues cjatâ la reson «del mancato coagulo di un friulano letterario nella destra del Tagliamento». Se Donato e Biancone a domandin di jessi considerâts cun atenzion pe lôr personalitât fuarte, dongje dai componiments autorâi che a esaltin la dignitât e l’ûs de lenghe furlane, a fasin part de produzion leterarie dal Cinccent ancje un grum di poesiis anonimis.
E je probabilmentri de seconde metât dal secul la traduzion, o miôr il travestiment parodistic, dal Orlando furioso (il prin cjant, trasmetût fin a nô in doi manuscrits no origjinâi, conservâts un te Biblioteche apostoliche vaticane e chel altri te Biblioteche civiche udinese, e un toc dal secont cjant, sorevivût intune copie dal Sietcent). Cheste traduzion e fâs part di ce che e je cognossude tant che ‘leterature dialetâl riflesse’, dulà che tescj classics a vegnin savoltâts e pardabon fodrâts di particolârs riferîts al cuarp e aes funzions corporâls. Il paragon cul origjinâl al da la idee di cheste operazion, che no jere indreçade a un public popolâr ma pluitost a un destinatari studiât, bon di gjoldi de sô finalitât dissacrante. Il furlan nol jes fûr, duncje, des limitazions di un ûs burlesc, pensât par divertî. Glis polzettis, gl’infangh, gl’amors, glis armis, glis balfueriis, plases e i grangh rumors chu for dal timp ch’al cuul haver lis tarmis e ziir cerchiant chui chu grattas iu Mors [...] Origjinâl: Le donne, i cavallier, l’arme, gli amori, le cortesie, l’audaci imprese io canto, che furo al tempo che passaro i Mori d’Africa il mare, e in Francia nocquer tanto [...]. In fin, tai agns dopo de bataie di Lepanto (1571), te gjonde pe vitorie sui turcs, lis racueltis celebrativis che a esaltin Vignesie e a dan cuintri al nemì infedêl a cjapin dentri une vore di composizions in lenghe locâl, rivadis fint a nô in documents a stampe o manoscrits. Al è in chest contest che te tradizion leterarie furlane e comparìs pe prime volte la partecipazion popolâr, stant che un di chei tescj al è rivendicât «d’un mestri sartoor / Zuan dal Toos».
Il Sîscent baroc e il Sietcent
Il Sîscent al è il secul des academiis e dal baroc. In leterature si disvilupe la poetiche de maravee e dal inzen, ven a stâi un gust di maraveâ il letôr cun costruzions sintatichis complessis e metaforis inzegnosis. A Udin, la preference di chest secul pes societâts leterariis si manifeste in particolâr te Briade udinese, un sodalizi poetic dulà che i socis (trê nodârs, un pitôr, un magjistrât, doi predis, un avocat) si dan i sorenons di Lambin (Girolamo Missio), Mitit (Brunello Brunelleschi), Nator (Daniello Sforza), Ritit (Giovanni Pietro Fabiaro), Ritur (Francesco di Cucagna), Rumtot (Gasparo Scarabello), Ruptum (Plutarco Sporeno), Turùs (Paolo Fistulario). Il grup origjinâl al cjapave dentri Turùs, Lambin, Rumtot, e al è Turùs-Fistulario a meti dongje i componiments de briade intun manoscrit conservât (magari cussì no, in cundizions no buinis) te Biblioteche civiche di Udin. I argoments a son leâts ai scambis di componiments tra poetis e aes poesiis di ocasion. Amôr e scherç a son i temis plui frecuentâts, cuntune tindince a favorî, fint a rivâ a esasperâle, la abilitât tecniche, il zûc di metaforis sorprendentis. Ma ce che al impuarte pardabon e je la sperimentazion «a tutto campo» (Pellegrini).
Te traduzion dai viers 57-72 dal cjant cuart e 7-51 dal cjant cuint dal Furioso, Paolo Fistulario nol cîr la parodie o il rifaciment ridicul, pluitost si sfuarce di aderî a un model, rindintlu cence tradiments e pleant il furlan a un regjistri elevât.
Chest al vâl ancje pai cuatri sonets «Di Turus si chu chel dal Petrarchie», scrits juste apont tal stîl dal Petrarca; o zontìn chi daûr lis dôs vierziduris di un dai componiments, di mût di podêlis paragonâ. Svergonzantmi ben spes ch’ anchimò io tasi, signore Stelle, lis vuestris belezzis, io pensi al timp ch’Amor chu lis soos frezzis fazè sì chu niun’altre al mont mi plasi. […]. Origjinâl: Vergognando talor ch’ancor si taccia, donna, per me vostra bellezza in rima, ricorro al tempo ch’i’ vi vidi prima, tal che null’altra fia mai che mi piaccia. […]. Si ben cun diferencis evidentis, il sisteme des ecuivalencis al da la misure de abilitât retoriche e la novitât e je esprimude suntun plan linguistic.
Il corpus de briade (224 poesiis, 40 publicadis) al merete une leture atente, no dome pes alternancis tonâls ma ancje par vie che nus ufrìs une schirie di informazions lessicâls e linguistichis e di particolârs inedits sul contest dulà che a vivevin i autôrs. Un esempli ‘classic’ gjavât dal cjançonîr, simpri opare dal Fistulario, al è Lu zuuch dal biel floor gjavât dal Ariosto, un poemut dedicât a Mitit-Brunelleschi che al disegne, traviers di un passetimp di societât tra fantats e fantatis, intun stîl vivarôs e cun elements interessants pe storie de lenghe, l’ambient udinês. L’Udin de prime metât dal secul al documente in chest mût un dialic leterari che nus rive traviers de opare e probabilmentri de funzion di Fistulario, dialic che al somee, dut câs, jessi limitât ae citât.
A Spilimberc invezit, se pûr intun mût clandestin, si faseve cognossi la opare di Eusebio Stella (1610-1671) che, forsi ancje in graciis di cheste difusion controlade, al podeve permetisi un lengaç une vore realistic e disinibît, riferît soredut ae sfere sessuâl. No si à di dismenteâ, a chest rivuart, che tal Sîscent al jere atîf il control de Cuintririforme, cu la liste dai libri proibîts e la lôr leture clandestine. I componiments di Stele, cuasi tresinte tescj metûts adun intun codiç autograf conservât te Biblioteche civiche di Udin, a presentin une varietât grande di argoments, che a van de laude al scherç, cuntune preference pe conte licenziose, e a mostrin un inzen versatil e une mancjance di preiudizis che no si jere mai viodude prime.
Chestis carateristichis a fasaran di Stella, te seconde metât dal Nûfcent, un dai poetis furlans plui preseâts; ma il secul al è dominât de figure di Ermes di Colloredo, un poete cussì amât dai siei contemporanis di meretâ une circolazion manuscrite e une fortune critiche che no veve mai vût il compagn te leterature in lenghe furlane. Nassût tal cjistiel di Colorêt di Montalban di une famee nobile, Colloredo al passe i agns de sô prime zoventût (1637-1644) tant che cortesan a Firenze. Uficiâl in Gjermanie e Dalmazie, po dopo cortesan te cort di Viene, al bandone subit la vite militâr e di cort pe trancuilitât de sô residence a Guriç dongje Codroip, dulà che al scrîf composizions poetichis pai amîs e pe amade Polimie. Considerât il pari de «leterature furlane», che di lui e cuistà «piena coscienza delle sue capacità artistiche» (Chiurlo), il Colloredo al è autôr di grande fuarce espressive e ispirazion, che al passe cun disinvolture dal gjenar seri al burlesc, ae critiche dai costums. Il secul seguitîf, consegnant un gran numar di copiis manoscritis no autografis dai siei viers, lu consacre tant che model di lenghe e di stîl, diferenziantlu dal Sîscent baroc, ancje se il Colloredo al condivideve cui siei contemporanis, se pûr cun origjinalitât, diviersis tematichis: Chel tic e toc, cu conte ogni moment ju pass, che il timp misure in nestri dan, e veloz trapassand dal mes a l’an, cun chei pass nus condûs al monument. Polimie, pense pur, che a chel concent anchie i flors dal to volt e spariran, e ad onte dal to fast prest finiran la to crudel beltat e il miò torment. [...]. La trasmission dai scrits, l’ûs di un furlan che si svicine a chel che cumò al ven clamât koinè, a contribuissin a fissâ lis carateristichis dal furlan leterari che, tacant di Colloredo, si stabilìs su formis centrâls. La edizion dai siei scrits proponude tal 1785 (Udin, Murero) e à une impuartance decisive. Ancje cence deventâ une vere tradizion, a cjaval dai doi secui la ereditât dal Colloredo e sarà presinte in diviers autôrs che a ‘nt puartaran indevant lis tematichis e soredut a cjaparan la koinè. I nons a son chei di Antonio Dragoni (1632-1702), Giusto Fontanini (1666-1736), ripuartât tes antologjiis par un sonet in stîl burlesc (A di un plevan ch’al veve la massarie brutte), Bernardino Cancianini (1690?-1770), e Gabriele Paciani di Cividât (1712-1793).
Intant che si faseve plui salt il riferiment unitari, forsi par reazion ae coinè o par une lôr maturitât, tra Sîs e Sietcent si fasin sintî cuntun gnûf vigôr ancje lis varietâts margjinâls. A imponisi su dutis e je la aree gurizane cun Gio Maria Marussig (1641-1712), Gian giuseppe Bosizio (1660-1743) e Marzio di Strassoldo (1736- 1797). Marussig in particolâr al mostre une atenzion straordenarie pe croniche e soredut un ciert gust pal macabri, come che al usave tal Sîscent, ma svilupât cun personalitât (par esempli in Le morti violenti o subitane successe in Goritia o suo distretto, descrizion di plui di dusinte muarts improvisis sucedudis tra il 1641 e il 1704, dulà che i viers a son compagnâts e in cualchi câs a fasin di supuart a ilustrazions une vore espressivis). Bosizio, invezit, al è autôr di traduzions di Virgilio, interessantis par resons diferentis. De sô version des Bucoliche no si sa nuie. Manuscrite (fint al 1857) e je La Georgica di Virgili tradotta in viars furlans; e vignì publicade a Gurize invezit, tal 1775, La Eneide di Virgili tradotta in viars furlans berneschs. Se lis Georgiche a cirin une ecuivalence cul latin, si ben doprant une metriche divierse, e a interessin soredut pe ricjece lessicâl leade ae bondance de terminologjie tecniche contadine, la Eneide e denuncie za dal titul la prospetive deformade, juste apont ‘bernesca’. I esametros e son rindûts in otavis di endecasillabos che pûr restant avonde dongje dal model origjinâl, e fasin in mût che l’element comic al cjapi la man, disvilupant i motîfs tematics fûr di misure o introdusint informazions dal dut anacronistichis. Tal Sietcent, tescj manuscrits e a stampe a rivin ancje dal Friûl ocidentâl e de Cjargne, dulà che a son documentadis une predicje scherçose e une parodie di testament, ma i componiments poetics a son scjars. In conclusion no si pues dî che tal Sietcent la produzion leterarie in lenghe furlane e sedi stade cuissà ce bondante. E reste la impuartance des publicazions a stampe te ultime part dal secul (di divignince diferente: aree centrâl, Colorêt, aree gurizane, Busiç) intant che tai ambients inteletuâi si discuteve sui caratars de lenghe e dai pulpits si sintive simpri di plui a predicjâ par furlan.
Tra Siet e Votcent, zirant ator pes sagris dal Friûl (di Cjampfuarmit a Udin e fintremai a Gurize) nol jere dificil intivâsi intune figure singolâr di poete contadin: Florindo Mariuzza. Compagnât di so fradi Secondo, di un mandulin e di une di ghitare, Mariuzza al adatave a un public popolâr il repertori amorôs e scherçôs, tant che si pues considerâlu «une sorte di cjantautôr ante litteram» (Kersevan); i siei viers, che a zuin cui ritmis carateristics de lenghe, a son deventâts pardabon part dal repertori popolâr.
Pe sô ideologjie dal divertiment e dal disimpegn, Mariuzza al ricuarde chel che tal Votcent al vignarà considerât il poete par ecelence: Pietro Zorutti. Cun Zorutti al à une grande fortune il gjenar dal lunari o strolic, un librut avonde piçul di stâ te sachete e che al ripuartave, framieç dai calendaris e dai conseis pes culturis, pronostics e composizions in rime.
Origjinari dal Friûl Orientâl (al jere nassût a Lonzan tal 1792), Zorutti al jere a stâ a Udin, dulà che al jere impleât te intindince di finance austriache, ma al passave il so timp libar te cjase di Bolzan, dongje di Sant Zuan dal Nadison. Il so «Strolic» al comparìs pe prime volte tal 1821, e di chê volte al vignarà fûr ogni an (cuntune piçule interuzion) fintremai ae muart di Zorutti tal 1867. Su chest periodic (un gjenar caraterizât di ripetizion e di un rapuart continuât cul public) e je publicade buine part de sô produzion, sbrocade cun naturalece di une vene un grum gjenerose, che i vuadagnà il titul di poete furlan plui popolâr dal Votcent, ma che tal timp stes i causà critichis duris tal secul seguitîf.
Lis poesiis di Zorutti a van dal idili naturalistic-sentimentâl al comic e al epigram, cuntune capacitât di invenzion che e pâr no si esaurissi mai, parade indevant come che e je de facilitât grande des rimis. No par câs la sô poesie plui cognossude e je une laude ae Plovisine, cussì lungje che e pâr no finî plui: Plovisine minudine Lizerine Tu vens ju cussì cidine Senze tons e senze lamps, E tu das di bevi ai chiamps. Plovisine fine fine Lizerine Bagne bagne un frighinin L’ort del puar contadin. [...]. Cul so sens comun, cu la filosofie dal ‘lassâ cori’, cu la poetiche dal disimpegn (la sô satire e je superficiâl e no va a tocjâ i potents), Zorutti al da vôs ai sintiments di une part de societât furlane (la piçule borghesie udinese), ma la sô popolaritât e contribuìs a rinfuarcî la idee che il furlan al sedi adat dome al scherç, ae batude, al cuadri naturalistic di maniere, a nissune altre finalitât se no chê di divertî.
Tal Votcent, il Friûl, che te seconde metât dal secul al passarà de Austrie al Ream de Italie, ma dome pe sô part centrâl e ocidentâl (Gurize e reste tal Imperi), al svante une bondance di tescj e di autôrs in lenghe furlane. Intai lunaris stampâts te aree gurizane si sperimente une prose adate ae comunicazion, une scriture utile, pensade par educâ la classe contadine, e par chest significative, ancje se influençade dal talian.
Un lessic curât e siôr di peraulis al segne invezit il debut te leterature furlane de prime vôs feminine cognossude, Caterina Percoto (1812-1887). Nassude, come Zorutti, intune famee nobile decjadude dal Friûl di soreli jevât (e ven di Sant Lurinç di Solescjan), la Percoto e passà dute la vite a viodi de cjase de famee, fasintsi cognossi tant che scritore par talian e par furlan in graciis de amicizie cun inteletuâi innomenâts (Francesco Dall’Ongaro, Niccolò Tommaseo, Giosuè Carducci). Lis sôs contis e liendis a patissin un pôc dal program votcentesc di difondi tra lis popolazions urbanis e rurâls une leterature cun finalitâts educativis e patriotichis. Lis prosis par furlan (vignudis fûr in rivistis e publicadis intun secont moment in volum), in cualchi câs produzions origjinâls e in cualchi altri câs rielaborazions di motîfs popolârs, a otegnin risultâts stilistics une vore alts. La Percoto e mostre sensibilitât e sigurece linguistiche, e la sô scriture e je espressive, sute cualchi volte, ma simpri aderente al argoment de narazion.
Un dai tescj plui nomenâts, Lis striis di Gjermanie, che al descrîf l’apontament des striis todescjis e furlanis e la lôr separazion dopo di un cualchi fat dramatic (probabilmentri la vuere), al met adun cun sapience imagjins gjavadis des contis popolârs, talent descritîf e finalitât morâl. Sedi Zorutti che la Percoto a scrivin intun furlan che al lasse in bande i elements margjinâi. Lis lôr sieltis a segnin la strade pe lenghe scrite unitarie.
Plui indevant tal Votcent e te prime part dal Nûfcent al tache a jessi dificil seguî cun precision i disvilups dal scrivi par furlan. Te poesie al prevâl l’esempli di Zorutti, ma a comparissin chi e là sensibilitâts plui complessis e si fasin sintî lis influencis talianis, se pûr cun cualchi ritart (dongje di Leopardi, soredut Pascoli), come ancje la ricercje di pussibilitâts espressivis gnovis. Chest ultin aspiet al ven fûr soredut tai lavôrs di traduzion, di autôrs classics e modernis, talians e forescj.
Dal pont di viste linguistic, a son chei che a aderissin ae norme centrâl e chei che a àn miôr di doprâ une variante. Pietro Bonini (1844-1905), tai siei Versi friulani (1898) e Nuovi versi friulani (1900), dongje di sonets che a mostrin la influence di Leopardi, Foscolo, Carducci, al presente une serie significative di versions che a rispuindin al desideri di «mostrare le possibilità del friulano». Pieri Corvat (Pietro Michelini, 1863-1933) al è famôs par Il Quarantevot, descrizion in sonets «tragicomica», ma cuntun fuart sens de realtât, dai riviei risorzimentâi te citât di Udin. Vittorio Cadel (1884-1917), pitôr e aviatôr muart in Macedonie, al lasse componiments amorôs, sonets e vilotis, scrits in prevalence tal furlan di Fane.
Ancje Giuseppe Malattia della Vallata (1875-1948) al dopre tai siei viers e te sô curiose racuelte di Villotte friulane moderne une variante ocidentâl, chê di Barcis. Peculiâr e je, in fin, la opare di V.G. Blanch (Luigi Rodaro, 1859-1932) che cul so Linguaggio friulano (1929) si segnale no dome pai componiments origjinâi ma ancje pe vaste e inedite sielte di versions. Tra chestis a comparissin, tant che dimostrazion pratiche de afinitât tra catalan e furlan, une serie di traduzions di autôrs catalans (cul test origjinâl in bande) che a anticipin di vincj agns, come che al note Pellegrini, la ‘scuvierte pasoliniane’.
A coventin nomenâts cun di plui, simpri tignint indiment la individualitât des esperiencis, Emilio Nardini (1866- 1932), Enrico Fruch (1873-1932), Argeo (Celso Cescutti, 1877-1946) e Giovanni Lorenzoni (1884-1950). Fruch, di Rigulât, atîf de fin dal Votcent, al bandone la variante cjargnele pal furlan centrâl; partint di une posizion similâr a chê di Zorutti, si sfrancje simpri di plui vie pai agns e tai siei viers si note un socialisim umanitari che lu svicine al Pascoli. La lezion pascoliane (il Pascoli dai Poemetti) e ancjemò plui fuarte in Lorenzoni, se pûr dentri di une poesie dal caratar «più consolatorio che problematico» (A. Ciceri). Sugjestîf al è ancje il lavôr di Emilio Nardini; cun Argeo, atîf soredut tai prins agns dal Nûfcent, o sin ben lontans de facilitât scherçose di Zorutti.
In chest timp la sperimentazion in prose e je ancjemò limitade. La elaborazion leterarie e la conte popolâr, cuntun interès plui o mancul prevalent pal dât etnografic, si cumbinin, in fin, te opare dai cjargnei Luigi e Giovanni Gortani. La leterature dai agns prin de Grande Vuere e à duncje un caratar plui seriôs e meditât, ma no mostre crevaduris evidentis rispiet ae tradizion o definizions di tindince precisis, se no il tentatîf di lâ daûr dai esemplis talians.
Te seconde metât dal Votcent a cjapin cuarp cun vigôr i studis su la lenghe furlane. L’interès pal mont popolâr al prodûs racueltis di cjants, proverbis e mûts di dî (lis publicazions di vilotis o di «canti popolari friulani» tirâts dongje di Leicht, Gortani, Teza, Arboit, Ostermann). Cu la opare di Jacopo e Giulio Andrea Pirona si concretize il progjet dal vocabolari furlan, publicât tal 1871, e tal 1873 il glotolic gurizan G.I. Ascoli al fâs la prime descrizion sientifiche de lenghe furlane tai siei Saggi ladini. A cjaval dai doi secui, une serie di rivistis che a metin dongje contribûts preziôs su lenghe, culture e tradizions popolârs a deventin imprescj utii ae ricercje e ae elaborazion di ideis e sfuarçs comuns. Finide la stagjon des «Pagine friulane» vignudis fûr a Udine li di Domenico Del Bianco (1888-1907), a nassin a Gurize «Le nuove pagine», diretis di Giovanni Lorenzoni, che a àn une vite curte (sîs fassicui tacant dal 1907) e a lassin il puest, cul apuart di Ugo Pellis, a «Forum Iulii» (1910-1914), periodic pardabon siôr di contribûts interessants tant che notis storichis e artistichis, studis di caratar lenghistic, tescj e versions par furlan.
Prime dal 1915 e po dopo in timp di vuere, Gurize e manifeste in graciis di chestis iniziativis e dai siei promotôrs la sô furlanitât, e al è li che tal 1919 e nas la Societât Filologjiche Furlane, trasferide a Udin cualchi timp dopo, cul obietîf di conservâ il patrimoni di lenghe e tradizions dal Friûl. No mancjin dentri de Filologjiche sieltis in linie cul fassisim, che al viôt la regjon nordorientâl tant che prime difese de latinitât cuintri dal mont slâf e gjermanic. Ma tai vincj agns dal regjim fassist si fasin ancje sintî vôs contrariis, tant che Giovanni Minut (1896-1967), autôr di componiments di proteste sociâl e antifassiste. In polemiche cul fassisim, su lis pagjinis dai gjornâi catolics, a son ancje Giovanni Schiff (pre Zaneto, 1872-1947) e Giuseppe Driulini (Siôr Barbe, 1854-1949). Tra chei che si dan adun ator de Societât Filologjiche Furlane, contribuint cui lôr studis a une fase impuartante di vivarositât sientifiche (tra lis iniziativis e je la publicazion tal 1935 dal Nuovo Pirona, par cure di G.B. Corgnali e E. Carletti, che al slargje il vocabolari dal 1871 zontant i materiâi di G.A. Pirona), a son di ricuardâ ancje diviersis esperiencis leterariis. Chiurlo (1886-1943), curadôr de Antologia della letteratura friulana (1927) e di altris edizions significativis (Colloredo, Percoto, Zorutti), al è un poete rafinât, che al risierve dut câs al furlan tonalitâts minôrs. Ugo Pellis (1882-1943), compiladôr passionât dal Atlante Linguistico Italiano, al è ancje autôr di poesiis, di interessantis prosis ritmichis e di traduzions tal furlan di Aquilee, chestis ultimis mai publicadis. In fin Ercole Carletti (1877-1946), cu la sô strofe iregolâr, l’inseriment ripetût di onomatopeis e un simbolisim che al disvele une sensibilitât malcuiete, al rapresente in chest moment la ponte plui avanzade de poesie furlane, anticipant i mudaments che a rivaran dopo de seconde vuere.
La Filologjiche e racuei, duncje, i risultâts dai disvilups dal Votcent, prospetant cambiaments intun spirit di continuitât sostanziâl. La leterature furlane, invezit, e jere daûr a voltâ pagjine, e la trasformazion e sarès rivade pitost intun spirit di contraposizion. Tal 1942, an che al segnave i 150 agns de nassite di Pietro Zorutti, dôs vôs in particolâr a mostrin di no volê cjapâ part aes celebrazions gjenerâls, stant che il ‘zoruttismo’ – a sostignivin – al limitave lis pussibilitâts espressivis de poesie furlane: Pier Paolo Pasolini e Giuseppe Marchetti. Sul plan de lenghe e de poesie il distac de tradizion si cumplirà, dut câs, fûr dal Friûl.
Al sarà, di fat, cul bolognês Pasolini (fi di mari furlane, origjinarie di Cjasarse) che il furlan si imponarà pe prime volte, fûr dai confins de regjon, tant che strument leterari complet e moderni. Tal 1942 a vegnin publicadis a Bologne lis Poesie a Casarsa, une piçule racuelte, notade subite di Gianfranco Contini, dulà che il furlan al è doprât pardabon in dut un altri mût di ce che si faseve prime. Al è un furlan «imparaticcio e imperfetto [...] ibrida mistura di dialetto casarsese» de mari e de koinè cjapade sù sul Nuovo Pirona (Belardi e Faggin).
Cun dut achel, lis poesiis a son rivoluzionariis: traviers de sensibilitât e de culture rafinade di Pasolini il furlan si vuadagne un so puest «al di fuori [...] del dialetto» e dongje des grandis leteraturis modernis. In cheste variante, «non prima scritta», doprade tal timp cun simpri plui paronance, il furlan al è soredut lenghe de poesie, tiere gnove di esplorâ, e il mont che al rapresente al è un univiers «fuori del tempo e della storia» (Belardi e Faggin). Il nini muart Sera imbarlumida, tal fossàl a cres l’aga, na fèmina plena a ciamina pal ciamp. Jo i ti recuardi, Narcìs, ti vevis il colòur da la sera, quand li ciampanis a sùnin di muart. Tal stes mût al mostre un codiç poetic di rignuvî, in continuitât cu lis tradizions des «piçulis patriis romanzis».
Dal 1942 al 1949 Pasolini al è a stâ a Cjasarse, a insegnâ e a iniziâ ae poesie un trop di zovins e zovenuts. Tal 1945 al fonde la Academiuta di lenga furlana e a tacâ dal 1944 al fâs stampâ une serie di rivistis (cuatri «Stroligut» e il «Quaderno romanzo» dal 1947) dulà che e cjape cuarp un pôc par volte une vere scriture moderne. Traviers di chest esercizi, de publicazion di piçulis edizions di poetis de Academiuta (Cesare Bortotto, Tonuti Spagnol, Nico Naldini) e de traduzion di autôrs contemporanis francês e talians, il furlan al cuiste ce che Contini, recensint Poesie a Casarsa, al veve definît «la vera nobiltà di una lingua minore» (in «Corriere del Ticino», 24 di Avrîl dal 1943).
Tal 1949 Pasolini al scugne lassâ il Friûl e la stagjon furlane si siere, tal 1954, cu la racuelte La meglio gioventù, une sorte di «disperato omaggio al mito lontano, al Friuli felice e incontaminato» (Pellegrini). Vincj agns dopo, tal 1975, devant de muart de civiltât contadine, La nuova gioventù e sarà il so tragjic cuintricjant.
La lezion di Pasolini, in ogni câs, no je dismenteade. E sorevîf, par esempli, in doi autôrs di chei agns, caraterizâts, un e chel altri, de modernitât de ricercje, ma che a jerin restâts fûr dal gruput de Academiuta: Franco de Gironcoli e Riccardo Castellani. Pasolini al mostre amirazion par Franco de Gironcoli (1892-1979), miedi ilustri, vivût a Conean ma origjinari di Gurize, che par gurizan al scrîf lis sôs primis colezions di poesiis tal 1944-45 e la racuelte Elegie in friulano tal 1951 (altris Poesie in friulano a vignaran fûr tal 1977). Judizis une vore positîfs a van ancje a Riccardo Castellani, a Cjasarse tai agns de Academiuta, ma di pari cjargnel, che al tache a publicâ sui «Stroligut», slontanantsi po dopo di Pasolini. Il so cjançonîr, Ad óur dal mont (1976), al è considerât un classic de leterature furlane (Belardi e Faggin).
La ereditât di Pasolini e je cjapade sù, se pûr intun mût diferent, ancje dal grup di Risultive, nassût tal 1949 daûr de iniziative di Giuseppe Marchetti. Marchetti e Pasolini a condividin il sfuarç di slargjâ i spazis dal furlan, di dâi une dignitât complete di lenghe.
Par Pasolini chest al è pussibil traviers de poesie, te libertât de creazion individuâl; par Marchetti invezit al covente un model unitari, che al vedi valôr sei pe comunicazion sociâl, come par esempli tes pagjinis de riviste «La Patrie dal Friûl», sei pe produzion leterarie. Il program di Risultive al professe fedeltât ae tradizion, se pûr te necessitât di un rinovament e dentri di une gnove cussience lenghistiche. A fasin part dal grup autôrs (Dino Virgili, Otmar Muzzolini, Aurelio Cantoni) unîts di une stesse volontât di doprâ il furlan comun tant che strument unitari, cence restrizions. Virgili al sperimente la forme dal romanç in L’aghe dapît la cleve, vierzint la strade a altris esperiencis di chest gjenar, Riedo Puppo al sviluparà la conte, Alviero Negro e Aurelio Cantoni il teatri. In chei agns a vegnin inmaneadis ancje altris iniziativis, in linie cu la tradizion.
Tal 1949 al jes «Il Tesaur», riviste direte di G.F. D’Aronco, dulà che a colaboraran ancje N. Pauluzzo, F.M. Barnaba, P. Someda de Marco, C. Bortotto.
Tal 1952 e nas «Scuele libare furlane», par iniziative di Domenico Zannier, che tal 1967 al met adun te antologjie La cjarande contribûts diferents, in particolâr i prins lavôrs di Umberto Valentinis. No pues jessi assimilade a une scuele, ancje se e comparìs tal prin numar di «Risultive», la scritore Novella Cantarutti. Vicine a Marchetti come ancje a Pasolini, la sô scriture e va daûr di trois siei personâi, sei par sielte lenghistiche (la varietât materne e margjinâl di Navarons), sei pe libertât de espression, che e va de poesie ae conte ae ricercje etnografiche, che la Cantarutti e puarte indevant cun passion dongje de ativitât leterarie.
Il cuadri che al cjape forme tacant dai agns Sessante al meretarès une tratazion separade, pal interès che a presentin i autôrs e i progjets leteraris, e pe cuantitât des iniziativis. Il pôc spazi nus permet di fâ dome cualchi non, ma si pues intuî, rivant ai nestris dîs, il svilupâsi di une stagjon gnove de leterature furlane. Tal 1964 al jes Libers... di scugnî lâ, prime prove poetiche di Leonardo Zanier, che za te provocazion dal titul al denuncie la feride grande de emigrazion. La poesie di Zanier e je inconfondibile, par spirit e contignûts come ancje pe variante doprade (il cjargnel di Maranzanis), che e da vôs ae rabie e ae sperance zovine intune fusion di lirisim e ironie. Dal 1968 al è Salustri, di Umberto Valentinis, scritôr une vore rafinât che al puarte indevant la sô ricercje in diviersis altris racueltis poetichis.
Il desideri di tornâ a scuvierzi lis lidrîs che il taramot (1976) al fâs vignî a flôr al prodûs une cuantitât di iniziativis e di produzions leterariis, cuntune vore di autôrs che a tachin o che a tornin a scrivi par furlan (al è in chei agns che Amedeo Giacomini, Elio Bartolini e Siro Angeli si metin a scrivi te lôr varietât origjinâl dopo di esperiencis talianis).
Devant de fin inesorabile di chel mont contadin che al veve esprimût il furlan, a son ancje chei che a acetin la sfide de modernitât. Gianni Nazzi, tra lis tantis iniziativis pe Clape Culturâl Aquilee, al cure une golaine di classics des leteraturis forestis che e rispuint al obietîf di dâ al furlan une dignitât complete di lenghe. Il desideri di slargjâ i orizonts de lenghe furlan traviers de traduzion (e la introduzion di neologjisims e contignûts contemporanis) al puarte a esperiencis coletivis vivarosis e al cjate un autôr impuartant in Angelo M. Pittana. Ma dutun cu lis rivendicazions, la volontât di tutele, i sfuarçs di fissâ un standard ancje leterari, a son ancje vôs «eccentriche» che a doprin «il friulano come idioletto privato» (Pellegrini). E je cuasi une piçule academie il grup di Sot/Sora che si da adun te biblioteche di Montreâl, dulà che a cjatin espression (ma le puartaran indevant, po dopo, ancje di bessôi) Rosanna Paroni Bertoja, Federico Tavan, Antonio De Biasio. Origjinari di Montreâl, ma lât a stâ a Milan, al è ancje Beno Fignon.
O podìn dome fâ i nons, sotliniant dut câs lis individualitâts diferentis, di Elsa Buiese, Celso Macor, Lionello Fioretti, Giacomo Vit (animadôr a Cordovât dal grup Majakovskij), Francesco Indrigo, Nelvia Di Monte e Giorgio Ferigo. O sierìn chest percors cun doi autôrs che, pûr te lôr esperience divierse, si corispuindin te fuarce di inovazion: Ida Vallerugo e Pierluigi Cappello. In comun a àn la creazion di une lenghe personâl (un grum particolâr, tal furlan di Midun, chê de Vallerugo, selezionade e plui dongje de koinè chê di Cappello), la profonditât e la urgjence de poesie, l’ingredei di vite e di riflession poetiche che al puarte ae creazion de «Biblioteca di Babele», golaine di poesie metude in pîts a Midun tal 1999.


c: text/html

text:
Ativitâts
Vie pai agns l'Istitût al à publicât cetantis oparis di caratar sientific e leterari su la lenghe e la culture furlanis. Cun di plui al edite dôs golainis une vore seguidis: la 'Golaine di studis sul autonomisim' e la 'Golaine Imparelibris' de PIMPA di Altan.lei »
Di cetancj agns l'Istitût, in colaborazion cu lis Provinciis di Udin e di Pordenon, la Regjon, lis Diocesis dal Friûl, l'Universitàt dal Friûl e l'Ufici scolastic regjonâl, al met adun la 'Fieste de Patrie dal Friûl'.lei »
Fin de sô nassite l'Istitût al à lavorât par rinfuarcî i leams cun chês altris minorancis linguistichis de Europe e, massime, cun chei altris popui ladins.lei »
Fin dai prins agns '90 la associazion e à metût adun cors di lenghe furlane e ativitâts di ricercje tal cjamp dal lessic setoriâl.
lei »

robotstxt: allowed

filter: keep


text:
Musiche
Il Friûl al è un contignidôr unic di incuintris e scuintris tra realtât, storie, culture, lenghe, etniis diferentis tra di lôr. Un cuadri di riferiment cussì vari al à creât, vie pai ultins decenis, teren bon par une propueste musicâl ancjetant siore e svariade dulà che vuê si puedin ancjemò cjatâ lis olmis di un passât contadin e de sô tradizion orâl dongje de sperimentazion artistiche musicâl che fâs des sôs lidrîs culturâls un element dispès indispensabil. La musiche furlane contemporanie e risulte influençade di modei musicâi che si son afermâts vie pai ultins trente agns: de ‘cjançon melodiche ae taliane’ ae cjançon di autôr, dal cussì clamât revival folk ai ‘cjançonîrs’ politics. Interessant ancje il fenomen resint de Gnove musiche furlane che si è svilupât scomençant dai agns Novante, dulà che si pues cjatâ cetancj gjenars: la cjançon di autôr, l’etno folk/rock, il jazz etnic e lis plui resintis tindincis rock, rap e eletronichis.
Une stagjon feconde di cjançons, di musichis e di musiciscj che a àn scrit une pagjine fondamentâl de culture furlane contemporanie fasintle vivi tal presint cun esperiencis che a àn puartât la lenghe, la storie, la culture stesse a confrontâsi cun altris lengaçs.


text:
CULTURE - LA FABRICHE DAI… LIBRIS. Catarine Percude, “Lis striis di Gjermanie”
«Quasi tal miez del canâl di S. Pieri, parsore la ville di Cercivint, si viôt une montagne verde che i dìsin la Tenchie. Là sù in alt al è un biel pradissit in forme di chiadin, dulà che jè vôs che vignìssin une volte a ballâ lis striis di Gjermanie. E’ capitàvin ogni joibe, la mattine a buinore, prime che sunàssin dì lis chiampanis di S. Nicolò di Paluzze. Vistudis a blanc, cun t une velette rosse sullis strezzis biondis ingroppadis su la cope come une brotule di chianaipe, sintadis sun t une file di nuvulutis d’aur e d’arint, svolàvin jù vongolant di montagne in montagne fin dulà che nass la Bût».
Cussì e scriveve, un secul e mieç indaûr, Catarine Percude (1812-1887), la vôs plui alte (parie cun Federico de Comelli) de prose furlane dal Votcent, intal incipit de sô conte salacor plui biele, Lis striis di Gjermanie. La «contesse contadine», sicu che e je stade clamade, e fo une personalitât une vore interessante pai siei timps. Nobile che no si tirà mai indaûr cuant che i tocjà di mandâ indevant la tiere di famee (in chel di S. Laurinç di Manzan). E, intal stes timp, persone studiade, plene di interès, tant di vê une corispondence seguitive cui inteletuâi de epoche: Francesco Dall’Ongaro e Carlo Tenca e rapuarts culturâi cun Aleardi, Carducci, Valussi, Tommaseo. E di dedicâsi a la scriture, robe no facile par une femine in chei timps. E cun di plui, a la scriture in lenghe furlane.
La sô prose e je vualive, sclete e frescje, sicu che si pues preseâ inte citazion culì par sore. Là che leiende e mît a nassin de osservazion rigorose de nature e des sôs manifestazions.
Bindo Chiurlo al à vût scrit di jê: «l’inspirazion intime e concentrade e passe intal stîl e intai sunôrs, pe aderence strete de forme al pinsîr, pe cuasi assolude perfezion de lenghe e dal stîl». E Amedeo Giacomini al cjatave in jê «une gracie, des voltis ruspie, ma plui dispès maliconiche, un pudôr dai sintiments che al somee tipic des feminis furlanis di ogni timp, un sens dal dolôr e dal rispiet di se vonde inimitabii».
Se Catarine e rapresente lis feminis furlanis di ogni timp, ancjemò plui di marcâ al è il fat che une di chestis feminis e vedi cjatade la voie, la vene e il talent di scrivi. Cuasi di inventâ la prose furlane.
Laurin Zuan Nardin


text:
AMINISTRAZION TRASPARENTE
-
La ARLeF-Agjenzie regjonâl pe lenghe furlane, daûr dai principis di trasparence e di buine aministrazion, e publiche i dâts relatîfs ae proprie ativitât aministrative, organizative e di gjestion dal personâl.
I dâts, lis informazions e i documents publicâts a son chei previodûts de normative statâl e regjonâl, cun particolâr riferiment al Decret legjislatîf n.33 dai 14 di Març dal 2013 "Riordin de dissipline che e rivuarde i oblics di publicazion, trasparence e difusion di informazions di bande des aministrazions publichis".
Par plui informazions si pues contatâ: arlef@regione.fvg.it o 0432-555812
-


text:
brâf furlan
Dalla periferia del niente di un Friuli invisibile, ma concreto, angoli di umile resistenza quotidiana...
venerdì 20 gennaio 2012
Monte su, bocon di mone!
E chê dal comandant De Falco e je la menade che nus restarà iniment di cheste brute storie.
E chel biel bocon di mone, ce disevial?
O soi ca, o stoi daûr a meti ordin, ma scusait ce che saressie cheste biscagine??
O soi plen di frêt, al è scûr e no si viôt un biel nuie! O sint l'umit fintremai dentri dai vues.
L'om, chel altri, al à tegnût dûr al à fate la sô biele e grande figure cuintri il prin che al scjampave e nol olsave dîlu.
Che nol veve rivât a contâ in trops che a jerin restâts su la nâf e che cun chei altris soi uficiâi al jere za tal sigûr. Che tai nastris che o vin sintût al samee un frut cridât di so pari parcè che le à cumbinade gruesse, la marachele.
La leç e larà indenant, e fasarà il so cors, ma par omenuts cussì piçui, tancj di nô a àn bielzà pronte une opinion: che si vergogni!
sabato 7 gennaio 2012
Per Pierluigi
venerdì 16 dicembre 2011
Gnove stagjon
Mandi, e bon finiment!


text:
Un progjet di informazion e di sensibilizazion par sostignî il plurilinguisim
e l’ûs dal furlan tai prins mês di vite
I studis sientifics a mostrin che une educazion precoce al plurilinguisim e puarte tai fruts vantaçs no dome linguistics, ma ancje cognitîfs. La ricjece linguistiche dal nestri teritori e da aes fameis dal Friûl la oportunitât di fâ cressi i fîs bilengâi o plurilengâi: une ocasion uniche e preziose, di no butâ vie!
- Video intervistis par gjenitôrs, par insegnants e par educadôrs sui temis dal plurilinguisim
Trente domandis ai esperts dal setôr, ricercjadôrs, tecnics de scuele e gjenitôrs che a rispuindin in maniere eficace e precise aes dibisugnis informativis e di aprofondiment, ai dubis e aes curiositâts che a àn a ce fâ cu lis sieltis e lis modalitâts educativis e didatichis dal bi e plurilinguisim ancje in lenghe minoritarie.
- Vuide pratiche par gjenitôrs, par insegnants e par educadôrs sui temis dal plurilinguisim
Un manuâl operatîf preziôs che, cul jutori di ricercjadôrs e esperts di plurilinguisim, al spieghe il significât di jessi bilengâi, al presente i beneficis dal bilinguisim tai fruts piçui, al da conseis su lis strategjiis di doprâ in famee par une educazion plurilengâl, al ufrìs sugjeriments, esemplis pratics e testemoneancis diretis.


text:
Il furlan al è la lenghe romaniche che e continue il latin de regjon di Aquilee. Si insede su lenghis di sostrât preroman (galic e venetic) e e ricêf i apuarts des lenghis des popolazions che cun lôr il Friûl al à condividût i moments de sô storie (lenghis gjermanichis, tant che il gotic, il langobart, il todesc, e i dialets slovens a orient de regjon). O podìn fevelâ dal furlan tant che di un idiome neolatin cun carateristichis ben definidis a tacâ plui o mancul dal an 1000 d. di C. Lis testemoneancis documentariis dal furlan a son tantis, tacant dal secul XIV, par ûs pratics e aministratîfs, testemoneancis che a permetin di ricostruî cun precision la storie linguistiche dal Friûl. Il caratar linguistic fondamentâl dal furlan al è la fuarte individualitât arcaiche e tradizionâl, cu la conservazion di fenomens impuartants dal tart latin (il plurâl sigmatic pai sostantîfs, i nes consonantics cu la -l) e il disvilup di inovazions particolârs (lis vocâls lungjis, la palatalizazion des velârs devant di -a).
La aree linguistiche furlane e cjape dentri la porzion nordorientâl de penisule taliane. A nord il limit de aree furlanofone al è segnât dal spartiaghis alpin, a est il limit al cor cumò paralêl al confin di stât cu la Slovenie, par lâ po dopo daûr dal cors bas dal Lusinç fintremai al mâr; a sud il limit al è segnât dal mâr Adriatic, intant che a ovest la aree furlanofone e confine cu la regjon venite, sul cors alt de Livence, par lâ jù dopo fintremai al mâr, gjavant la part plui ocidentâl de provincie di Pordenon e cjapant dentri la part orientâl de provincie di Vignesie. La popolazion cun competence ative dal furlan in regjon e je tor dal mieç milion di personis, daûr dai dâts di une inchieste sociolinguistiche resinte, prontade de Universitât dal Friûl.
L’interès pe lenghe e pe la leterature furlane a àn puartât, de seconde metât dal Votcent fin tai nestris dîs, a vê un numar impuartant di studis e di ricercjis, sedi pe elaborazion di repertoris lessicografics e di studis di lenghistiche, e alore di vocabolaris e di gramatichis, sedi par meti dongje antologjiis e struments di critiche leterarie. In chestis pagjinis si cirarà di presentâ, plui tal detai, cierts dâts di fonde par chê che si podarès di la ‘cuistion de lenghe furlane’, e chescj dâts a tocjin di une bande l’incuadrament e la valutazion storiche dal probleme, di chê altre la descrizion, avonde svelte, dai caratars tipics de lenghe furlane.
La aree linguistiche furlane
Tachìn intant cu la gjeografie e cun cualchi numar, par segnâ la aree che o vin di fevelâ, vâl a dî metint i limits dal cjamp che o podìn calcolâ che furlan, par ce che al tocje la lenghe, e, cun d plui, di trops che o podìn calcolà che a sedin chei che a fevelin par furlan. La gjeografie è à la sô impuartance, cemût che al è naturâl, par vie che il Friûl si cjate, sedi cumò che pai timps indaûr, intun puest di passaç e di incuintri di culturis e di popui diviers, un puest dulà che si tocjin lis trê animis ‘linguistichis’ principâls de Europe: chê neolatine, che e je la nestre, chê gjermaniche e chê slave.
A nord il limit de regjon linguistiche furlane al è segnât dal spartiaghis alpin, lant daûr dal confin politic tra Italie e Austrie; a est il limit al cor paralêl al confin di stât tra Italie e Slovenie, par lâ po dopo dilunc dal cors bas dal Lusinç, che al divît la part furlanofone de provincie di Gurize, a man drete dal Lusinç, di chê a man çampe dal flum che no je di lenghe furlane; a sud il limit al è segnât dal mâr Adriatic; a ovest la aree furlanofone e corispuint al confin aministratîf cu la regjon dal Venit sul cors alt de Livence, e po dopo e ven jù fintremai al mâr Adriatic lassant fûr la part ocidentâl de Provincie di Pordenon – cun paîs tant che Cjanive, Sacîl, Prate e ancje Pordenon stes, che al è la capitâl de provincie – e cjapant dentri un toc di chel che al jere il mandament di Puart, in provincie di Vignesie – cun paîs tant che Gruâr, Tei, Fossalte, San Michêl dal Tiliment – che al è stât gjavât de Patrie dal Friûl te prime metât dal Votcent. Al merte notât in curt il fat che ancje a Triest e a Mugle si fevelave par furlan, cu lis varietâts tergjestine e muglisane, e che il furlan al è stât lassât di bande a man a man cjapant sù dialets di fate venite. A Triest, in particolâr, il mudament lenghistic al è sucedût tor de metât dal secul XIX, a Mugle impen su la fin di chel stes secul. Di chestis varietâts ‘pierdudis’ di furlan a restin in ogni câs putropis testemoneancis, con tescj leteraris e tescj religjôs. La aree linguistiche furlane e je daûr a strenzisi, ancje se di pôc, sul confin ocidentâl de regjon, pe pression dai dialets venits che a son dongje, e chest staronzament si compense in part cuntune espansion dal furlan a nord e a est, li che al cjape il puest di varietâts slovenis e todescjis che a son tal teritori regjonâl.
Il plurilinguisim in Friûl
Il Friûl si pues calcolâ, ancje pe sô posizion gjeografiche, une regjon plurilengâl par ecelence. Il ‘repertori lenghistic’ dai furlans, che al sarès la capacitât di doprâ une o plui lenghis par fevelâ, al è tant svariât e al cjape dentri, in plui che il furlan stes (che al à cetantis varietâts), ancje il talian, magari cun diviers nivei di justece espressive. A insiorin il plurilenghisim dal Friûl ancje lis fevelis ‘aloglotis’ gjermanichis e slavis, che a son sui confins setentrionâi e orientâi de regjon. Lis fevelis gjermanichis a son tipichis di chês che si clamin ‘isulis lenghistichis’ des Alps Cjargnelis, Sauris/Zahre, Tamau/Tischelwang, in comun di Paluce, e Sapade/Plodn, in provincie di Belun, e si à di zontâ ancje i dialets carinzians de Valcjanâl, con i centris principâi di Pontebe/Pontafel e di Tarvisio/Tarvis. Lis fevelis slavis, par dî cun precision slovenis, a son invezit tipichis di dutis lis valadis che a confinin cu la Slovenie.
In provincie di Udin, in plui che in Valcjanâl dulà che un dialet sloven al è ancjemò fevelât in ciertis localitâts plui o mancul piçulis, a son impuartantis, ancje pes peculiaritâts lenghistichis che lis individuin, lis fevelis de Val di Resie, chês de alte Val de Tor, a nord est di Tarcint, e chês des vals dal Nadison, dopo dal Puint di sant Quarin. In provincie di Gurize il sloven si cjacare tal Cuei e, lant plui injù, tal Cjars, fintremai a cjapâ scuasi dute la provincie di Triest. O vin za dite de presince di varietâts venitis dentri de regjon furlane. A son dialets di origjin divierse e ancje avonde diferentis tra di lôr. Cualchidune di chestis fevelis, in particolâr, e je pal solit calcolade ‘autoctone’, vâl a dî presintis di simpri tal lôr teritori: a son il venit ‘lagunâr’ di Maran e di Grau, ma ancje il ‘bisiac’ dal mandament di Monfalcon. Intant che il gradês e il maranês a son ancjemò avonde vivarôs, il ‘bisiac’, che te sô version plui autentiche al à caratars che lu svicinin une vore al furlan, al è daûr a lâ la mancul, tai ultins agns, par vie che al è menaçât de gruesse influence dal dialet triestin.
Di là di cheste sorte di venit ‘autocton’, o vin za segnalât la presince di varietâts venitis, massime di fate ‘liventine’, sul confin cul Venit, a cjaval de Livence. Altris dialets venits, clamâts ‘coloniâi’ o ‘di imitazion’, a son ancje in cualchidune des localitâts furlanis principâls, tant che par esempli a Udin l’‘udinês’, a Pordenon, il ‘pordenonês’, a Palme il ‘palmarin’ e v.i.. La esistence di chescj dialets venits, tal mieç de aree furlanofone, si motive cu la influence politiche e economiche che la Republiche di Vignesie e à vût par cualchi secul sul Friûl, une influence che e à cjapât plui di dut lis classis borghesis des citâts, che a jerin plui interessadis a rapuarts cui aministradôrs e cui marcjadants venezians. Tornant al furlan, si scuen simpri dî che la sô difusion, dentri de regjon, no je pardut vualive. Il furlan al è plui fuart e salt tes zonis di mont, da pît des monts e in culine, tes areis isoladis e pal plui lontanis dai centris plui grues e des viis di comunicazion plui batudis. Par ce che al tocje lis ocasions di doprâ la lenghe, si pues dî che il furlan al sodisfe ad in plen lis esigjencis comunicativis leadis ae vite di ogni dì, al ambient rurâl e tradizionâl, intant che a son plui gnûfs i ûs di fate aministrative o che a tocjin la sfere de uficialitât. Su la consistence numeriche des diviersis lenghis dal Friûl, o vin di dî che no son dâts pardabon precîs. Un tant al diven dal fat che tai censiments fats ogni dîs agns no son domandis specifichis, come che invezit a son in Trentin-Tirôl dal Sud, su lis competencis lenghistichis de popolazion. Daûr dai dâts che a vegnin fûr dal ultin scandai sociolenghistic fat de Universitât dal Friûl, la popolazion cun ‘competence ative’ dal furlan, chê che e je buine di fevelâ par furlan, e varès di jessi ator dal mieç milion di personis, intant che scuasi ducj a varessin la ‘competence passive’, ven a stâi che a saressin bogns di capî il furlan. A chest mieç milion di furlanofons residents in regjon si à di zontâ ancje un pôcs di miârs di emigrants, o di fîs di emigrants, che dispès a tegnin vive in cjase la lenghe dai vons. A son une vore impuartantis, cemût che si sa, lis comunitâts furlanis che a son vuê in Europe setentrionâl, Gjermanie e Belgjiche, tes Americhis, massime in Canada (Toronto) e in Argjentine (la citadute di Colonia Caroya e je, par esempli, dute furlanofone), in Australie; chestis comunitâts a tegnin vîfs i rapuarts cul Friûl cuntune rêt di associazions di emigrant, tant che i Fogolârs furlans e lis Fameis furlanis. No son dâts precîs nancje su la consistence des comunitâts aloglotis. I gjermanofons che a son in regjon no varessin di jessi plui di doi o trê mil di lôr, invezit e je plui grande di numar la minorance slovene, che e varès di jessi di plui o mancul 50.000 personis, cjapant tal cont ancje la provincie di Triest.
Storie linguistiche dal furlan
Dopo che o vin segnât, ancje se cun liniis sveltis, i limits gjeografics de regjon furlane, o podìn passâ cumò a presentâ cualchidun dai elements principâi che a tocjin la sô storie linguistiche. Une prime precisazion, che si scuen fâle, e je sul cont de origjin de lenghe: e je une lenghe che e je il risultât di une evoluzion che e tache in maniere direte dal latin. O dîs un tant par vie che si sint a dî ancjemò, cundut che mancul dispès che no une volte, che il furlan al sarès «materie latine cun spirt todesc», cemût che al diseve il famôs studiôs Theodor Gartner. Une definizion di cheste sorte e fâs pensâ, e al sarès un erôr, che il furlan al sarès une sorte di lenghe ‘messedade’, di cumbinazion o di misture di trats latins e di trats gjermanics.
Al è fûr di discussion che cierts elements di divignince gjermaniche, plui di dut tal lessic, a son tal furlan (par esempli il gotic bearç, peraulis langobardis come bleon o cjast, e po dopo peraulis todescjin tant che cramar o cramâr, bêç, licôf, lustic, russac e v.i.), ma ben la struture de lenghe e je romaniche ad in plen e fûr di dubi. I elements di sostrât a dipindin, in sostance, de presince di ciertis popolazions celtichis o celtizadis, massime i Gjai Carnis, popolazions che a àn lassât il segn no dome te toponomastiche de nestre regjon, ma ancje tal lessic furlan stes. In plui dai Gjai Carnis, che a jerin pal plui in tes monts, a jerin in Friûl un pôcs di stanziaments di popolazions ‘venetichis’ o ‘paleovenitis’, une altre popolazion che e je stade assimilade ad in plen dopo de colonizazion dai romans. Sul fat che la nestre regjon e sedi stade romanizade fin insot no son dubis, tant che e je stade classificade no tant che ‘provincie’ (e duncje une sorte di colonie, come la Galie la Dacie o altris tieris), ma propit tant che une ‘regjon’, vâl a dî part ad in plen dal Imperi roman. Il centri de regjon, par antîc, al jere Aquilee, la citât che, fondade tant che municipiumtal 181 d.C. (chei altris municipia dal Friûl a jerin Forum Iulii ‘Cividât’, Iulium Carnicum ‘Zui’ e Iulia Concordia ‘Concuardie’), e deventarà po dopo propit la capitâl de X Regio Augustea ‘Venetia et Histria’. La fisionomie linguistiche dal furlan e cjape caratars definîts te dade di timp che e va dal secul VI al X, compagn di chês altris lenghis romanichis, ma la prime citazion de esistence di un idiome particolâr, in Friûl, e je in ogni câs ancjemò plui antighe. Di une note di Sant Jaroni (dal Liber de viris illustribus ‘Libri dai oms ilustris’, Patrologia Latina, t. XXIII, c. 97, col. 735-738) o savìn che il vescul di Aquilee Fortunazian, bielzà au la metât dal IV secul e pe prime volte in Italie, al veve scrit un coment dai Vanzei tal rusticus sermo, che al sarès il lengaç dal popul, duncje tal latin regjonâl dai Aquileiês.
Pal glotolic Giuseppe Francescato (1922- 2001), il furlan si caraterize par cualchi fenomen fondamentâl: il puartâ indevant la fevele neolatine ancje dopo de ocupazion gjermaniche durade plui secui (par ordin Gôts, Langobarts e Francs); il fâ part, cundut che cun evoluzions specifichis fonologjichis e morfologjichis, de plui largje suaze linguistiche de Italie setentrionâl; il caratar dal furlan di jessi lenghe dal popul, in chê volte soredut dai contadins; il slontanament, simpri plui fuart, tra il volgâr fevelât (ven a stâi il furlan) e il latin, la lenghe scrite dal cult e de aministrazion. O podìn fevelâ dal furlan tant che di un idiome neolatin cun carateristichis sôs propriis, ben definidis, tacant plui o mancul dal an 1000 dopo di Crist. A son une testemoneance di chest fat la assimilazion complete di bande dal furlan, des fevelis dei colons slâfs clamâts dai patriarcjis tor dal secul X-XI par tornâ a popolâ lis zonis de medie planure furlane fiscadis des incursions dai Avars e dai Ongjars (a son cetancj i toponims slâfs che te medie planure furlane, cemût che si sa, a provin chescj antîcs insediaments). Par confermâ inmò chest fat, si à di calcolâ la resistence dal furlan ae pression lenghistiche e culturâl dal mont todesc ancje dilunc dai passe trê secui dal podê politic dal patriarcjât di Aquilee (1077-1420), istituzion leade a fuart al Imperi gjermanic e tignude sù e controlade ancje jê, almancul fintremai ae metât dal secul XIII, di nobii des Gjermaniis. In ete patriarcjâl la fisionomie lenghistiche dal Friûl e jere, insom, ben definide. Par chest cont a son une vore interessants, lis osservazions atentis di un anonim viazadôr che, tra il secul XIII e il secul XIV, prime di fâ une descriptio dai caratars gjeografics de regjon, al scriveve cussì dal Friûl: Forum Iulii est provincia per se, distincta ab aliis provinciis prenominatis, quia nec Latinam linguam habet, nec Sclavicam, neque Theotonicam, sed ydioma proprium habet, nulli Italico ydiomati consimile. Plus tamen participat de lingua Latina quam de quacumque alia sibi propinqua (Codiç Vatican Palatin n. 965, sec. XIII-XIV) [Il Friûl al è une provincie dute par so cont, distinte di chês altris provinciis che o vin dite, par vie che no à une lenghe latine, ni slave, ni todescje, ma ben un idiome so, che nol somee a nissun di chei talians. In dut câs al à plui de lenghe latine che di cualsisei altre che i sta dongje] Dal sigûr e je tant interessante la osservazion su la funzion e su la posizion di ‘puint’ che il Friûl al veve tra Orient e Ocident, za te tarde Ete di Mieç, un puint ideâl tra mont latin, gjermanic e slâf, ma e je soredut la finece e la modernitât de riflession di chest viazadôr che e fâs maravee. Il Friûl al jere, tra il Dusinte e il Tresinte, come une regjon par so cont, ben dividude des tieris talianis e no pe diversitât di costums, di leçs, di ordenament statâl o par altris robis – diversitât che pardabon e jere – ma propit su la fonde di une diference de lenghe. Il furlan al è une lenghe sintude ben distinte no dome dal latin (e chi al è naturâl che si intint il latin tart e no chel classic), dal slâf e dal todesc – lenghis che a jerin dongje – ma ancje divierse dal grup des varietâts italoromanichis, in gjenar, che ancje a son idiomis leâts a origjins latinis comunis. Dal sigûr chest al è un criteri une vore ‘moderni’ di valutâ lis singulis comunitâts, leant in maniere direte la identificazion di une popolazion cu la lenghe che e dopre. Une autonomie clare dal furlan, cun dut che segnade intun judizi propit negatîf, e je ricognossude ancje di Dante Alighieri, che tal De vulgari eloquentia al scrîf cussì: Post hos Aquilegienses et Ystrianos cribremus, qui Ces fas tu? crudeliter accentuando eructuant. (Dante, De vulgari eloquentia, I libri, cjap. XI, par. 5) [Dopo di chei, o bolìn i Aquileiês e i Istrians, che cuntun acent crût a butin fûr Ces fas tu?] Il De vulgari eloquentia, cemût che si sa, al è une descrizion svelte des diviersis fevelis talianis che Dante al fronte par cirî chel che lui al calcole il ‘volgâr ilustri’, chê fevele che i someave plui juste di chês altris pe espression leterarie, in bande o tal puest dal latin. Il tratament che i tocje ai aquileiês e ai istrians, ven a stâi ai furlans, dal sigûr nol è tant positîf. Si pues notâ, plui di dut, la secuence di ben trê tiermins cun conotazion negative «crudeliter accentuando eructuant» ‘cuntun acent crût a butin fûr’, un judizi che al da ben la idee di Dante e al sarès che la lenghe di aquileiês e istrians i somee tant lontane dal so toscan e nuie buine, ancje par chest, pe espression leterarie.
I prins documents par furlan
La cognossince dal furlan des origjins, come chê di cualsisei altre lenghe, cence fal e à di pont di partence il studi des fonts documentariis antighis; di fat dome cun chestis fonts o sin in stât di tignî daûr e di tornâ a dâ dongje la evoluzion de lenghe dilunc dai secui. A son avonde raris lis olmis di vôs o di nons furlans tai tescj latins dai secui XI-XIII, cuant invezit e tache tal rest de Italie la pratiche di scriture par volgâr (plui di dut in Sicilie e in Toscane), ma une presince plui gruesse di peraulis furlanis, massime nons di persone e di lûcs, e je tacant cu la fin dal Dusinte.
Se si lassin in bande componiments poetics preziôs tant che il sonet E là four del nuestri chiamp e lis dôs baladis Piruç myo doç inculurit e Biello dumnlo di valor, tai secui XIV e XV si viôt che il furlan al cjape pît soredut pe scriture di documents ‘pratics’, che al vignarès a stâi aministratîfs, contabii e notarîi, documents che a son, cemût che si à dite, lis fonts principâls par cognossi il furlan antîc. A son tancj i studiôs e i ricercjadôrs che a àn metût il lôr impegn, da seconde metât dal Votcent incà, tai documents antîcs par furlan – al baste pensâ, juste par dî i plui grancj, a Michele Leicht, Vincenzo Joppi, Giovan Battista Corgnali, Giuseppe Marchetti, Giovanni Frau – e a son tancj ancje i lavôrs e i contribûts publicâts su chest argoment. La plui part di chest patrimoni documentari al reste, in ogni câs, ancjemò di indagâ, stant che pal moment nol è a man un censiment precîs des scrituris tardis medievâls par furlan, tra Trê e Cuatricent, nancje pai fonts principâi de regjon – cu la ecezion, ben impuartante, de Biblioteche civiche di Udin. La formazion di un grant corpus di edizions afidabilis di tescj furlans antîcs e reste in ogni câs une vore impuartante e urgjente par dute la regjon, par rivâ po dopo a puartâ indevant chês oparis di investigazion lessicografiche e storiche di grande prospetive, che da tant timp a spietin di jessi inviadis o tornadis a tacâ – prin di dut un dizionari etimologjic e une gramatiche storiche.
La lenghe comune e lis varietâts
Une carateristiche fondamentâl dal furlan e je une «spiccata individualità arcaica e tradizionale», citant la definizion di Giovan Battista Pellegrini, famôs glotolic e curadôr, par altri, dal monumentâl Atlante Storico- Linguistico-Etnografico Friulano, il prin atlant lenghistic regjonâl in Italie. Cheste carateristiche, la «fuarte individualitât arcaiche», e diven des cundizions storichis che a àn puartât il latin de nestre regjon a svilupâsi in maniere avonde autonome a pet di chês altris fevelis dal sisteme talian o ancjemò a cundizions che a àn produsût, in ogni câs, che po dopo si slontanassin. La prossumade unitât origjinarie dal furlan vuê e somee framentade intune serie di varietâts dialetâls, che in ogni câs, cundut che cualchi volte a àn profîi lenghistics avonde notevui, no impedissin che chei che lis fevelin a rivin a capîs tra di lôr. Il furlan, in fin dai fats, si pues distinguilu facil, tal so complès, di chês altris lenghis e dialets che si fevelin te regjon (cemût che o vin viodût il talian, il sloven, il todesc e il venit). La spartizion principâl de aree lenghistiche furlane e je chê segnade dal flum Tiliment, che al divît, cemût che si dîs, il furlan di ca e di là da la aghe, il flum che bielzà par antîc al divideve lis diocesis di Aquilee, a est, e di Concuardie, a ovest. Di un pont di viste dialetâl vuê si è usâts a distingui cuatri grups principâi di fevelis furlanis, ancje chei articolâts in cierts sotvarietâts: il furlan centrâl (Udin), il furlan orientâl o sonziac (Gurize), il furlan ocidentâl o concuardês (Pordenon), il cjargnel (Tumieç). Il furlan comun (che i disin ancje coinè, dal grêc koiné glóssa ‘lenghe comune’) al derive dal furlan de tradizion leterarie dal Votcent (massime Pieri Çorut e Catarine Percude) e dal Nûfcent (il grup poetic di Risultive, i scritôrs Maria Forte, Dino Virgili, Carlo Sgorlon e altris). Daûr de elaborazion lenghistiche di Giuseppe Marchetti e de azion di divulgazion dai mestris di furlan de Societât filologjiche furlane, si note in dì di vuê la tindince a un procès di relative ‘standardizazion’ de lenghe, massime par ce che al tocje aspiets leâts ae grafie uficiâl, fissade par altri cuntune leç regjonâl (L.R. 15/96).
Caratars linguistics dal furlan
A son tancj i caratars linguistics tipics dal furlan che a mertaressin segnalâts. Par ce che al tocje la fonologjie, che e je la organizazion dai ‘suns’ de lenghe, al è interessant notâ che a colin di dutis lis vocâls dal latin che a son in posizion finâl, gjavant -A, e ancje la presince di une dople serie di vocâls, lungjis e curtis, che a àn valôr distintîf. Chest al vûl dî che la presince di une vocâl lungje, tal puest di une vocâl curte, e pues mudâ ancje il significât de peraule.
Par esempli:
1. mil vs. mîl
pes vs. pês
lat vs. lât
crot vs. crôt
brut vs. brût e v.i..
Une altre particolaritât e je che si cjate par furlan il svilup di cierts diftoncs particolârs, diviers o in cundizions diviersis di chês che a decidin il lôr svilup par esempli par talian, in corispondence des vocâls mediis dal latin (i diftoncs a son, cemût che si sa, la union di dôs vocâls):
2. lat. PERDERE > pierdi
lat. TERRA > tiere
lat. SEPTEM > sette
lat. FESTA > fieste
lat. PORTA > puarte
lat. FORTE > fuart
lat. BOREAS > buere
lat. PONTE > puint e v.i..
Un altri fenomen carateristic dal furlan, simpri cjapant di pont di partence il latin, al è chel che si clame ‘palatalizazion’ des consonantis velârs C e G cun dopo A:
3. lat. CANTARE > cjantâ
lat. CASA > cjase
lat. CANE > cjan
lat. *GATTU > gjat
lat. *GAVARE > gjavâ e v.i..
Simpri pal consonantisim, tal furlan si viôt la conservazion di cierts grups consonantics dal latin si pierdin par talian, in particolâr i grups cun -L:
4. lat. FLORE > flôr
lat. PLUS > plui
lat. PLANTA > plante
lat. CLAVE > clâf
lat. GLUTTIRE > gloti e v.i..
Disint in curt alc su la morfologjie, ven a stâi su la struture des peraulis, e je interessante par furlan la formazion dal plurâl di nons e di adietîfs zontant un -s ae forme dal singolâr, compagn che tes lenghis romanichis ocidentâls:
5. femine – feminis
cjase – cjasis
man – mans
paron – parons e v.i.
Par sierâ cheste panoramiche essenziâl su la storie e sui caratars lenghistics dal furlan, e merete almancul nomenade chê che i studiôs a cognossin par ‘cuistion ladine’. In dì di vuê cun ‘ladin’ si intint, in sens stret, un grup di dialets alpins che si dan dongje ator dal massiç dolomitic dal Sella (vals di Badie, Fasse, Gardene, Marebbe, Livinallongo). Il famôs glotolic gurizan Graziadio Isaia Ascoli, che al à tacât i studis di lenghistiche in Italie, tai siei fondamentâi Saggi ladini (1873), publicâts tal numar di scree de riviste «Archivio Glottologico Italiano», nus da une cuantitât straordenarie di materiâi pe descrizion no dome di chestis varietâts isoladis, ma ancje di tantis altris fevelis alpinis e subalpinis - plui di dut dal lombart e dal venit, in plui che naturalmentri dal furlan e dal rumanç dai Grisons de Svuizare. Il lavôr descritîf al è puartât indevant di Ascoli cun atenzion particolâr a cierts elements carateristics des fevelis alpinis, che l’autôr al identifiche par ‘ladins’ (par esempli il plurâl sigmatic, la conservazion di l tai grups pl e cl, la palatalizazion di c devant di a, che o vin za presentât). La discussion lungje che e je tacade dopo de publicazion dal lavôr di Ascoli, e che e passe cul non di ‘cuistion ladine’, e à cjapât e apassionât lis vôs plui impuartantis dal Nûfcent, metint une cuintri di chê altre une scuele di pinsîr ‘austriache” e une ‘taliane’. Cheste discussion – ancjemò vive – e tocje, in specie, la pussibilitât che la sostanziâl condivision di cierts trats fonetics e basti par fâ la ipotesi, o ben e implichi, ancje une plui fonde unitât di sostrât, di caratar storic, etnic o di altre fate.


text:
CULTURE - LA FABRICHE DAI… LIBRIS. I Il glimuç de magne
Su lis olmis lassadis dal »Tui tui» (editât de Associazion El Tomât tal 2006) e tignût cont dal bon acet vût, un gnûf libri par fruts al torne a presentâsi: in cuviertine simpri il gjat, cuntun glimuç che i scjampe des çatis e che al traspuarte i frutins dentri tal mont inmagât des besteutis che a somein fevelâ, tante e je la lôr gracie. Une gracie che e à cjatât forme tai dissens de mestre Doriana Alessio e vôs te universalitât des peraulis di Mauro Tubetti, cognossût di ducj come DJ Tubet, peraulis che a compagnin grancj e piçui dentri dal mont simbolic di ogni besteute.
TAIÂ, COLORÂ, CJANTÂ_ Un libri di taiâ, par vie che lis besteutis a puedin jessi taiadis e picjadis; un libri di colorâ, dulà che i dissens a son lassâts in part in blanc e neri, e un libri di cjantâ, lant daûr de vôs e des musichis pensadis a pueste di Tubet. Sierant i voi, scoltant dome la musiche – diferente par ogni situazion e che e va dal reggae al rap, passant pal funky – si pues imagjinâ lûcs reâi de nature e aspiets di introspezion e progjetualitâts. Si cjate ancje ce che lui al definìs «il vincul»: ven a stâi la idee che ancje par dâ dongje une rime, al covente un moment di riflession, dulà che si metin in vore memorie, sonoritâts e, parcè no, ancje metriche.
IL FURLAN DI DOPRÂ_ La decision di doprâ dome il furlan par chest lavôr e ven de volontât di presentâ la nestre lenghe tant che «prime sielte», e no dome un prodot che al sedi une copie di une robe za fate par talian. Al è just, secont Tubet, «che il furlan al vignedi doprât in maniere naturâl par alc che al vedi une utilitât pratiche; dome cussì si pues permeti a une lenghe di sorevivi».
Il libri al è di un formât grant, in cjarte penze, e, ancje se insom i fruts lu varàn dut taiât par costruîsi lis besteuits, ur restarà simpri une pagjine interie cul test di dutis lis cjançonutis. Il glimuç de cuviertine al è ancje il CD musicâl e si pues stacâlu e tornâ a tacâlu cence fastidis.
Dongje de Associazion El Tomât e je ancje la Ermes di Colorêt che, cul contribût de Provincie di Udin, a àn publicât chest lavôr metint dongje doi dai lengaçs che a plasin cetant ai fruts: chel colorât des imagjins e chel de gnove musiche furlane.
Venusia Dominici